text: Wikipedia
  
  publiceret: 2020-05-23 11:53:03+02:00
  Wikipedia er et flersproget leksikon på internettet, der er skabt og bliver vedligeholdt af frivillige redaktører. Det er internettets største og mest benyttede referenceværk og et af verdens mest besøgte websteder. Wikipedias indhold er frit tilgængeligt, i den forstand at artiklerne kan tilgås, spredes og viderebehandles gratis uden at bryde forfatternes ophavsret.
  Wikipedia blev etableret i 2001 af amerikanerne Jimmy Wales (f. 1966) og Larry Sanger (f. 1968). Oprindeligt skulle Wikipedia fungere som platform for at i fællesskab forberede og redigere udkast til Wales’ tidligere projekt Nupedia. Nupedia var tænkt som en encyklopædi, hvis indhold ligeledes skulle være baseret på hypertekst og frit tilgængeligt på internettet, men som blev redigeret af eksperter og som havde grundige rutiner for fagfællebedømmelse. Nupedia blev dog hurtigt overhalet af Wikipedia og blev derfor nedlagt i 2003. Wikipedias grundlæggere besluttede i projektets tidlige fase, at det i modsætning til mange andre store websteder ikke skulle være finansieret af reklamer. Den daglige drift, såsom it-infrastruktur, forvaltning og juridiske omkostninger, afhænger af donationer og sponsorater.
  Til forskel fra traditionelle referenceværkers indhold skrives Wikipedias artikler ikke af en ekspertredaktion af navngivne fagfolk. Derimod bliver artiklerne redigeret efter wikiprincippet, hvilket betyder at brugerne selv skaber, ændrer og vedligeholder indholdet. Millioner af mennesker har foretaget små ændringer i artikler på Wikipedia, ofte anonymt. Størstedelen af indholdet er skabt af nogle tusinde meget aktive brugere i deres fritid. Bidragsyderne arbejder under veldefinerede retningslinjer for at afstemme indholdets relevans og afgøre redaktionelle uoverensstemmelser. Centralt blandt disse principper er, at indholdet skal være verificerbart, skrevet ud fra et neutralt synspunkt og ikke fungere som primærkilde til nye observationer eller konklusioner. Pålideligheden af de artikler, som vedligeholdes af mange brugere med forskellige synspunkter, er høj. 
  Wikipedia begyndte som et engelsksproget projekt, men forgrenede sig hurtigt til hundredevis af sprog, blandt andet til dansk. Der findes ingen retningslinjer for samstemmighed mellem wikipediaartikler på forskellige sprog. Det er altså op til det enkelte sprogs brugere, om man vil oversætte en artikel fra et af de andre sprog eller skrive og vedligeholde sin egen version. Selvom der kun må findes én artikel om samme emne inden for samme sprogs wikipedia, kan artikler adskille sig betydeligt sprogene imellem, både i længde, perspektiv og kvalitet.